En villa på Kærvej i Støvring er natten til fredag brændt til grunden. Det oplyser Vagtchefen hos Nordjyllands Politi Mads Hessellund. Da anmeldelsen lød klokken 01.05, var der melding om, at huset allerede var overtændt, og at flammerne var gået gennem taget. - Vi sendte flere patruljer afsted, samtidig med at brandvæsnet selvfølgelig også kom derned, fortæller vagtchefen. Ingen tilskadekomne Huset er beboet af en 57-årig mand, der dog ikke var hjemme. - Han kom, mens vi var i gang, så der var ingen, som kom til skade, konstaterer Mads Hessellund. Politiet har forladt adressen, mens brandvæsnet endnu er til stede. Årsagen til branden er uvis ifølge vagtchefen, som fortæller, at man skal undersøge den nærmere, når brandvæsnet en gang er færdige. Ifølge hjemmesiden Tvangsauktioner.dk skulle huset på tvangsauktion den 18. april klokken 10. Det kan vagtchefen dog ikke udtale sig om.

Referat:
Husets beboer var ikke hjemme, da branden brød ud.